După ce expune amănunțit problema deosebirii dintre stilul oratoric concis și cel încărcat – exemplificate de Lysias, frații Gracchi și Cato, respectiv de Demostene, Eschine, Hyperide, Asinius Pollio, Caesar, Caelius Rufus și Cicero –, își arată predilecția pentru o elocvență amplă, asemenea zăpezilor iarna, adică densă și neîntreruptă, dar și abundentă, într-un cuvânt divină, cerească.